Șapte persoane fără adăpost au murit în ultimii ani din cauza condițiilor inumane din containerele administrate de Primăria Râmnicu Sărat din județul Buzău, situate în zona Oborului. Aceste module, care ar trebui să ofere un adăpost temporar, s-au transformat în adevărate bombe ecologice și focare de infecție, punând în pericol nu doar locatarii, ci și sănătatea publică a întregii comunități.
În cele două containere administrate de primărie, destinate inițial pentru două persoane, sunt acum înghesuite până la opt persoane, fără a se ține cont de lipsa paturilor, intimității sau a condițiilor sanitare minime. Bărbații și femeile sunt forțați să trăiască împreună într-un spațiu extrem de limitat, fără acces la toaletă sau apă curentă. Mai grav, unii dintre locatari suferă de boli grave, cum ar fi tuberculoza (TBC) și HIV, și nu beneficiază de îngrijire medicală adecvată.
Imaginile surprinse arată realitatea cruntă a acestor locuri: spații supraaglomerate, lipsa igienei și prezența constantă a rozătoarelor și gândacilor. În plus, în perioada iernii, încălzirea este asigurată cu reșouri electrice, ceea ce a dus deja la producerea unor incendii periculoase.
Primăria, condusă de primarul Sorin Cârjan, este bine informată despre aceste condiții deplorabile, însă nu a luat măsuri concrete pentru a remedia situația. Nepăsarea autorităților locale a contribuit la decesul a șapte persoane fără adăpost, fapt confirmat de cel mai vechi locatar al acestor module. Acesta a declarat că nu s-a efectuat niciodată o igienizare, dezinfecție sau dezinsecție a containerelor.
Reprezentanții primăriei prezintă frecvent Râmnicu Sărat ca un oraș care respectă standardele europene, dar realitatea de la modulele pentru persoane fără adăpost dezvăluie o situație ignorată și neglijată cu bună știință. Este imperativ ca autoritățile să intervină urgent pentru a proteja viața și sănătatea cetățenilor, asigurând condiții de trai demne și sigure pentru toți, indiferent de statutul social.